Document ID: 32007R0425

KOMISJONI MÄÄRUS (EÜ) nr 425/2007,
19. aprill 2007,
millega rakendatakse Euroopa Parlamendi ja nõukogu määrust (EÜ) nr 1365/2006, mis käsitleb kaupade siseveetranspordi statistikat
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 6. septembri 2006. aasta määrust (EÜ) nr 1365/2006, mis käsitleb kaupade siseveetranspordi statistikat, (1) eriti selle artiklit 9,
ning arvestades järgmist:
(1)
Määruse (EÜ) nr 1365/2006 artikli 9 kohaselt peaks komisjon kehtestama selle määruse rakendusmeetmed.
(2)
Määruse (EÜ) nr 1365/2006 artiklis 3 sätestatud mõisteid on vaja kohandada, lisades uusi mõisteid ning esitades selgitused ja andmete edastamise juhised, et tagada ühtlustatud metoodiline raamistik andmete kogumiseks ja võrreldava statistika koostamiseks ühenduse tasandil.
(3)
On vaja kohandada andmete kogumise ulatust ja määruse (EÜ) nr 1365/2006 lisade sisu, et saavutada selle transpordiliigi adekvaatne statistiline katvus ning tagada asjakohase statistika koostamine ühenduse tasandil.
(4)
On vaja täpsustada andmefailide kirjeldusi ning edastatavate andmete vormingut ja edastamise viisi, et tagada andmete võimalikult kiire ja majanduslikult efektiivne töötlemine.
(5)
Tuleb luua sätted statistiliste tulemuste avaldamise kohta.
(6)
Seepärast tuleks määrust (EÜ) nr 1365/2006 vastavalt muuta.
(7)
Käesoleva määrusega ettenähtud meetmed on kooskõlas nõukogu otsusega 89/382/EMÜ, Euratom (2) loodud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1365/2006 muudetakse järgmiselt.
1.
Artikkel 3 asendatakse järgmisega:
“Artikkel 3
Mõisted
Käesolevas määruses kasutatakse järgmisi mõisteid:
a)
-
laevatav siseveetee
-
veeala, mis ei ole osa merest ning kus on looduslike või tehislike tingimuste tõttu võimalik liigelda, peamiselt siseveelaevadega;
b)
-
siseveelaev
-
kauba või reisijate veoks ette nähtud ujuvvahend, mis liikleb peamiselt laevatatavatel siseveeteedel või kaitstud vetes või nendega vahetult piirnevates vetes ja aladel, kus kehtib sadamakord;
c)
-
laeva riikkondsus
-
riik, kus siseveelaev on registrisse kantud;
d)
-
siseveetransport
-
mis tahes kaupade ja/või reisijate liikumine siseveelaevu kasutades, mis toimub täielikult või osaliselt laevatatavatel siseveeteedel;
e)
-
riigisisene siseveetransport
-
siseveetransport riigi territooriumil asuva kahe sadama vahel sõltumata laeva riikkondsusest;
f)
-
rahvusvaheline siseveetransport
-
siseveetransport kahe erineva riigi territooriumil asuvate sadamate vahel;
g)
-
transiitsiseveetransport
-
siseveetransport läbi riigi territooriumi kahe sadama vahel, mis mõlemad asuvad teise riigi territooriumil või erinevate riikide territooriumidel, eeldusel, et riigi territooriumi läbimisel ei teostata ümberlaadimist;
h)
-
siseveeliiklus
-
laeva mis tahes liikumine laevatataval siseveeteel.”
2.
Määruse (EÜ) nr 1365/2006 lisad A-F asendatakse käesoleva määruse I lisa tekstiga.
Artikkel 2
Määruse (EÜ) nr 1365/2006 rakendamiseks kohaldatakse käesoleva määruse II lisas olevaid lisamõisteid, selgitusi ja andmete esitamise juhiseid.
Artikkel 3
Määruse (EÜ) nr 1365/2006 artiklist 5 tulenevalt edastatakse statistika või laaditakse see üles elektrooniliselt Eurostati andmete ühtsesse andmesisestusportaali vastavalt käesoleva määruse III lisas sätestatud andmefailide kirjeldusele ja andmete edastamise viisile.
Edastamise vorm peab vastama Eurostati sätestatud asjakohastele andmevahetusstandarditele.
Artikkel 4
Määruse (EÜ) nr 1365/2006 artiklist 6 tulenevalt avaldab komisjon mis tahes andmekandjal ja mis tahes andmete struktuuri kasutades kõik määruse (EÜ) nr 1365/2006 lisades A-F sätestatud andmed, mida liikmesriigid ei ole konfidentsiaalseks kuulutanud.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. aprill 2007

Labels: 12
8
19